Document ID: 31994D0562

ΑΠΟΦΑΣΗ ΤΟΥ ΣΥΜΒΟΥΛΙΟΥ της 25ης Ιουλίου 1994 σχετικά με την υπογραφή από την Ευρωπαϊκή Κοινότητα της συμφωνίας της σχετικής με την εφαρμογή του μέρους ΧΙ της Συμβάσεως του 1982 των Ηνωμένων Εθνών για το Δίκαιο της Θαλάσσης και σχετικά με την προσωρινή εφαρμογή από την Κοινότητα της συμφωνίας αυτής καθώς και του μέρους ΧΙ της Συμβάσεως (94/562/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113, σε συνδυασμό με το άρθρο 228 παράγραφος 2 πρώτη πρόταση,
την πρόταση της Επιτροπής,
Εκτιμώντας:
ότι η συμφωνία η σχετική με την εφαρμογή του μέρους ΧΙ της Συμβάσεως των Ηνωμένων Εθνών για το Δίκαιο της Θαλάσσης, που αποτελεί το αποτέλεσμα των ατύπων διαβουλεύσεων του Γενικό Γραμματέα των Ηνωμένων Εθνών, καθιστά καθολικά τη Σύμβαση των Ηνωμένων Εθνών για το Δίκαιο της Θαλάσσης-
ότι η Ευρωπαϊκή Κοινότητα, σύμφωνα με την δήλωσή της περί αρμοδιότητας, την οποία κατέθεσε όταν στις 7 Δεκεμβρίου 1984 υπέγραψε τη Σύμβαση των Ηνωμένων Εθνών για το Δίκαιο της Θαλάσσης, είναι αρμόδια, όσον αφορά τις διατάξεις του μέρους ΧΙ περί εμπορικής πολιτικής, περιλαμβανομένου του ελέγχου των αθέμιτων εμπορικών πρακτικών-
ότι τα κράτη μέλη, όσον αφορά την αρμοδιότητά τους, εδήλωσαν σαφώς ότι προτίθενται να υπογράψουν, και καθόσον τους είναι δυνατόν, να εφαρμόσουν προσωρινώς, την προαναφερθείσα συμφωνία και το μέρος ΧΙ της προαναφερθείσας Συμβάσεως, όπως τροποποιείται από την εν λόγω συμφωνία-
ότι, σύμφωνα με το άρθρο 3 της συμφωνίας, η Ευρωπαϊκή Κοινότητα δύναται να υπογράψει την προαναφερόμενη συμφωνία εάν η πλειοψηφία των κρατών μελών της την υπογράψει,
ΑΠΟΦΑΣΙΖΕΙ:
Άρθρο 1
1. Η συμφωνία η σχετική με την εφαρμογή του μέρους ΧΙ της Συμβάσεως των Ηνωμένων Εθνών για το Δίκαιο της Θαλάσσης θα υπογραφεί από την Κοινότητα μόλις εκπληρωθούν οι όροι οι προβλεπόμενοι από το άρθρο της 3.
2. Ο Πρόεδρος του Συμβουλίου εξουσιοδοτείται διά της παρούσης να ορίσει το πρόσωπο που είναι αρμόδιο να υπογράψει τη συμφωνία.
3. Το κείμενο της συμφωνίας επισυνάπτεται στην παρούσα απόφαση.
Άρθρο 2
Η συμφωνία στην οποία αναφέρεται στο άρθρο 1, καθώς και το μέρος ΧΙ της Συμβάσεως των Ηνωμένων Εθνών για το Δίκαιο της Θαλάσσης, θα εφαρμοσθούν προσωρινά όσο το δυνατόν συντομότερα αλλά όχι πριν από τις 16 Νοεμβρίου 1994.
Βρυξέλλες, 25 Ιουλίου 1994.

Labels: 18
15
5
11